**Становище | 31.10.2018**

**Становище на Международния съюз на адвокатите (UIA) срещу всички форми на робство**

Като се има предвид, че борбата срещу робството несъмнено е световен приоритет, който по необходимост изисква всеобхватен подход, включващ правителствата, гражданското общество и бизнеса;

Отбелязвайки мащабите на явлението съвременно робство, което е шокиращо както по отношение на броя на жертвите, така и на печалбите, които генерира;

Припомняйки всички действия, предприети досега от многобройните заинтересовани страни в борбата срещу това явление (агенции на Организацията на обединените нации, международни организации и групи от гражданското общество) и положените усилия, по-специално от организации, действащи на място, за включването на борбата срещу робството в Целите за устойчиво развитие на Обединените нации (Цел 8.7);

Отбелязвайки, по-специално, по време на Международния сенат на ръководителите на адвокатски колегии, който беше проведен в седалището на ООН в Ню Йорк на 28 юни 2018 върху темата за съвременното робство, че включването на адвокатската професия в борбата срещу това явление е въпрос на неотложност;

Поради това, желаейки да повиши осведомеността на гилдията относно националните и международните последици от трафика на хора или относно различните форми на съвременно робство, от гледна точка както на броя на замесените лица, така и на потенциалните последици за дори най-етичния бизнес, които въпреки че могат да бъдат и ненаказуеми съгласно наказателното право, неизменно са обект на обществено порицание;

Подчертавайки отговорността на професионалните организации да повишават осведомеността на техните колективни и индивидуални членове относно обхвата на това явление и как те могат да използват компетентността си за борба с него, Общото събрание на UIA, което се проведе на 30 октомври 2018 г. в гр. Порто, Португалия, приема следната резолюция:

*The Union Internationale des Avocats* (Международният съюз на адвокатите – UIA) осъжда всички форми на робство, включително формите на съвременно робство, като принудителен труд, робство на деца, заробване на длъжници и трафик на хора с цел експлоатация на труда. UIA призовава правителствата, обществените институции, икономически заинтересованите страни, адвокатските колегии и всички техни членове да работят в рамките на своите възможности за гарантиране на прилагането на националните и международни инструменти, които позволяват да се идентифицират отговорните лица за нарушаване на правата на всички жертви на тези деяния, извършителите да се изправят пред съд и да се гарантира процесуално представителство на жертвите във всички производства и най-вече в тези за получаване на обезщетение.

*Резолюция, ратифицирана на 30 октомври 2018 г., вторник, по време на Общото събрание в Порто*